Man steek glo pa doodArgieffoto: Miguel Roberts/The Brownsville Herald via AP ŉ Oos-Kaapse man (37) het glo sy 67-jarige pa met ’n mes doodgesteek. Kapt. Jackson Manatha, Oos-Kaapse polisiewoordvoerder, sê die twee het glo Vrydagaand sit en gesels by hul voorvaderlike huis in die nedersetting Xonyeni by Willowvale, sowat 80 km suidwes van Mthatha in die voormalige Transkei. Omstreeks 23:30 het hulle blykbaar stry gekry, maar die polisie kon nog nie vasstel waaroor nie. “Albei het ŉ mes te voorskyn gebring en mekaar begin steek,” het Manatha Saterdagmiddag gesê. Die pa is dodelik gewond en het op die toneel gesterf. Die polisie van Willowvale is ontbied en het die verdagte kort daarna in hegtenis geneem. Manatha sê die oorledene se identiteit kan eers bekendgemaak word nadat sy kinders wat in ander provinsies as die Oos-Kaap woon van sy dood in kennis gestel is. Die verdagte sal na verwagting Maandag in die plaaslike landdroskantoor op ŉ aanklag van moord verskyn.